নিজস্ব প্রতিবেদন: শিশুটির পেটে পেরেক ছিলই না। আগেই তা মলের সঙ্গে বেরিয়ে গিয়েছে। নিউটাউনের গৌরাঙ্গনগর অঞ্চলের সাড়ে তিন বছরের কল্লোল মণ্ডলের পেটে এক্স-রে করার পর জানালেন এনআরএসের চিকিত্সক। সপ্তাহ খানেক আগে খেলতে খেলতে পেরেক খেয়ে ফেলেছিল কল্লোল। প্রাথমিকভাবে স্থানীয় চিকিত্সকের কাছেই তাকে নিয়ে গিয়েছিলেন বাবা-মা। তাঁরই পরামর্শে তাকে খাওয়ানো হয়েছিল কলা। কিন্তু ঘটনার কিছুদিন পর থেকেই পেটের অসহ্য যন্ত্রণায় কষ্ট পেতে থাকে কল্লোল। বাবা-মা মনে করেছিলেন, পেটে পেরেক থাকার জন্যই ব্যাথা হচ্ছে তার। উদ্বিগ্ন মা বাবা প্রথমে কল্লোকে নিয়ে যায় এসএসকেএম হাসপাতালে। অভিযোগ সেখান থেকে ফিরতে হয় তাঁদের। এরপর তাঁরা যান মেডিক্যাল কলেজ হাসপাতালেও। সেখান থেকেও ফেরানো হয় তাদের। ২৪ ঘণ্টায় সম্প্রচারিত হয় সেই খবর। এরপর এনআরএস হাসপাতালে ফের তার পেটে ইউএসজি করা হয়। তাতে দেখা যায় পেরেকটি পেটে নেই। চিকিত্সকরা জানান, আগেই পেরেক বেরিয়ে গিয়েছে পেট থেকে। তবে এখনও কেন শিশুটির পেটে ব্যাথা হচ্ছে, তা পরীক্ষা করে দেখছেন চিকিত্সকরা।